Ähtärin eläinpuisto

Ähtärin eläinpuisto eli Ähtäri Zoo on Ähtärissä Inhan kylässä sijaitseva eläintarha. Eläintarha on perustettu vuonna 1973, ja se suljettiin syksyllä 2025 taustayhtiö Ähtärin Eläinpuisto Oy:n konkurssin takia. Uusi yritys Mesi Zoo Oy aloitti eläinpuiston pyörittämisen yhdessä eläinten hoidosta vastaavan Vieraile ja Välität ry:n kanssa helmikuussa 2026.

Ähtärin eläinpuisto oli paljon esillä mediassa Kiinasta tuotujen isopandojen takia, jotka olivat nähtävissä eläinpuistossa vuosina 2018–2024, sekä vielä seuraavinakin vuosina niistä johtuneiden talousongelmien ja lopulta konkurssin vuoksi. 

Ennen pandojen saapumista eläinpuistossa kävi keskimäärin 117 000 vierailijaa vuodessa. Ensimmäisen pandavuoden (2018) kävijämäärä oli 275 000. Konkurssia seuranneen vuoden 2026 kävijätavoite on 83 000 asikasta. 

 Historiaa 

 Eläintarhan perustaminen ja omistussuhteet 
Eläinpuisto syntyi Ähtärin kunnanjohtaja Väinö Jaakolan aloitteesta, ja se on elävöittänyt pienen syrjäisen kunnan taloutta. Ähtärin eläinpuisto avattiin 17. kesäkuuta 1973. Puiston ensimmäinen eläin oli Köpi-niminen hirvi. Petoeläimistä saapuivat ensimmäisinä sudet ja ilvekset.

Perustamisesta lähtien Ähtärin eläinpuiston tavoitteena oli rakentaa eläimille tilavat ja luonnolliset elinolosuhteet. Tämän vuoksi puistossa oli ensisijaisesti vain pohjoisen pallonpuoliskon havumetsävyöhykkeen lajeja.

Eläinpuiston perustamisesta lähtien sen suurin omistaja oli Ähtärin kaupunki. Vuonna 2018 kaupunki omisti eläinpuistosta 99,3 prosenttia. 

Vuonna 2004 eläinpuisto hyväksyttiin Euroopan eläintarha- ja akvaariojärjestö EAZA:n jäseneksi. Ähtärin Eläinpuisto Oy:llä oli vuonna 2020 noin 50 vakituista työntekijää.

 Konkurssi 
Ähtärin Eläinpuisto Oy ja Hotelli Mesikämmen Oy jättivät konkurssihakemuksensa 10. lokakuuta 2025, ja Etelä-Pohjanmaan käräjäoikeus asetti molemmat yhtiöt konkurssiin kolme päivää myöhemmin. Velkojen kokonaismääräksi arvioitiin lähes 17,1 miljoonaa euroa, kun varoja oli vähän yli 700 000 euroa. Jo helmikuussa 2025 poliisi alkoi tutkia Ähtärin kaupungin viranhaltijoiden ja luottamushenkilöiden mahdollisia virka-aseman väärinkäyttämisiä eläinpuiston rahoituskuvioissa.

Eläinpuisto suljettiin yleisöltä lokakuun lopulla 2025, lukuun ottamatta sovittuja koululaisryhmien vierailuja. Kiinteistö eläimineen myytiin yhdellä eurolla vuonna 2019 perustetulle yhdistykselle Vieraile ja välität ry, joka pyrkii keräämään varoja ja huolehtimaan eläimistä. Eläinten määrää vähennettiin siirtämällä niitä muualle, ja kaikille eläimille varauduttiin löytämään sijoituspaikka kevääseen 2026 mennessä, ellei eläinpuiston toiminnalle löydetä sitä ennen jatkomahdollisuutta.

 Uusi alku 
Konkurssin aikana eläimistä alkoi huolehtimaan aikaisemman henkilökunnan jäsenistä koostuva Vieraile ja Välität ry, joka toimi lahjoitusrahoin. Yhdistys arvioi, että eläinpuiston ylläpitoon kuluu 60 000 euroa kuukaudessa. Tällä summalla maksettiin myös kolmen eläintenhoitajan palkat.  

Helmikuussa 2026 rekisteröitiin uusi yritys Mesi Zoo Oy, jonka ilmoitettiin ottavan vastuu eläintarhan toiminnasta. Uusi yhtiö on velaton eikä Ähtärin kaupunki ole mukana sen toiminnassa. Yrityksen hallituksen puheenjohtajana on aikaisemminkin eläinpuiston hallituksessa toiminut Risto Sivonen. Vieraile ja Välität ry jatkaa eläinten hoitoa ja laskutta työstään uutta osakeyhtiötä. Uusien toimijoiden Ähtärin eläinpuisto aukesi 16.2.2026.
 Eläimet 
Suurin osa Ähtärin eläinpuiston eläimistä on havumetsävyöhykkeelle tyypillisiä lajeja.

Eläinpuistossa oli enimmillään yli 50 eläinlajia, joista suurin osa talviseen ilmastoon sopeutuneita lajeja. Karhujen lisäksi puistossa oli esimerkiksi ahmoja, susia ja ilveksiä sekä erittäin uhanalaisia lumileopardeja, jotka Korkeasaaren eläintarha lahjoitti Ähtärin eläinpuistolle 30-vuotisjuhlan kunniaksi vuonna 2003. Lisäksi puistossa oli useita lintulajeja.

Vuoden 2025 konkurssin myötä eläinlajeja vähennettiin. Esimerkiksi metsäpeurat siirrettiin Korkeasaaren eläintarhaan ja Lauhanvuoren kansallispuistoon.  Lokakuussa lajeja oli 32 ja eläinyksilöitä noin sata.

 Suojeluohjelmiin kuuluvat lajit 
Ähtärin eläinpuisto oli Euroopan eläintarhajärjestön jäsen vuodesta 2004 aina sen konkurssiin saakka, ja on osallistunut sen EEP-suojeluohjelmiin. Näihin suojeluohjelmiin kuuluvia lajeja ovat olleet muun muassa lumileopardi, ahma, metsäpeura ja takini.

 Pandat 
pienoiskuva|Ähtärin eläinpuiston pandatalo.

Keväällä 2016 kerrottiin, että eläinpuisto saisi vuonna 2017 Suomen itsenäisyyden satavuotisjuhlan kunniaksi isopandoja Kiinasta. Ähtärin eläinpuiston ja Kiinan kansallisen pandahallinnon välinen sopimus pandojen vuokraamisesta allekirjoitettiin huhtikuussa 2017. Pandat saivat nimekseen Lumi ja Pyry. Pandat palautettiin Kiinaan monien vaiheiden jälkeen vuoden 2024 lopulla.

 Eläintarhan oheisaktiviteetit 
Vuosien 1984–2005 eläinpuiston yhteydessä sijaitsi Santerin seikkailumaa, joka tunnettiin aikaisemmin myös nimellä Mini-Suomi.

Eläinpuiston alueella on oma rautatieseisake nimeltä Eläinpuisto-Zoo, leirintäalue ja hotelli Mesikämmen, jonka Ähtärin Eläinpuisto Oy ennen konkurssiaan omisti. 

Vuonna 2023 eläintarhaan rakennettiin Flowpark-vaijeriliukurata, joka kulki muun muassa karhutarhan yli. Aluehallintovirasto sai lukuisia yhteydenottoja radasta. 

Lähteet

Aiheesta muualla

 Ähtärin eläinpuiston kotisivut
 Ähtärin eläinpuisto Ylen Elävässä arkistossa 
 Jukka Lahtinen: Eläintarinoita Ähtäristä. Edita, 2002.
 Vaahtera, Leena & Ahopelto, Timo: Ähtäri Zoo: 50 vuotta. [Ähtäri]: Ähtärin Eläinpuisto Oy, 2022. 
 Pörssitieto Täydentäviä yhtiötietoja: Ähtärin eläinpuisto

Luokka:Suomen eläintarhat
Eläinpuisto
Eläinpuisto
Luokka:Suomen leirintäalueet